**POZIV**

**na sudjelovanje u savjetovanju s javnošću o**

**NACRTU PRIJEDLOGA PRORAČUNA ZADARSKE ŽUPANIJE ZA 2024. GODINU I PROJEKCIJA ZA 2025. GODINU I 2026. GODINU**

**PRAVNI TEMELJ**:

Zakonom o proračunu („Narodne novine“ broj 144/21.) propisano je predlaganje i donošenje proračuna kao temeljnog financijskog akta jedinice regionalne samouprave. Predstavničko tijelo (skupština) donosi proračun na razini skupine (2. razina računskog plana) do kraja tekuće godine, u roku koji omogućuje primjenu proračuna od 01. siječnja godine za koju se donosi proračun.

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio.

Zakonom o pravu na pristup informacijama („Narodne novine“ broj 25/13., 85/15. i 69/22.) propisuje se kako je za donošenje planskih dokumenata kojima se utječe na interese građana i pravnih osoba potrebno provesti savjetovanje s javnošću.

Nacrt prijedloga Proračuna Zadarske županije za 2024. godinu i projekcija za 2025. godinu i 2026. godinu predstavlja planski dokument kojim se utječe na interese građana i pravnih osoba.

**OBRAZLOŽENJE:**

Uputama za izradu proračuna i financijskih planova upravnih tijela te proračunskih i izvanproračunskih korisnika Zadarske županije za razdoblje 2024. – 2026. određen je financijski okvir proračunskog razdoblja 2024. – 2026. Upravni odjeli, proračunski i izvanproračunski korisnici dostavili su prijedloge financijskih planova te su isti objedinjeni i konsolidirani sukladno metodologiji za izradu proračuna i zakonskim okvirima.

Nacrt prijedloga Proračuna Zadarske županije za 2024. godinu i projekcija za 2025. godinu i 2026. godinu sastoji se od općeg i posebnog dijela a koji se sastoji od programa koji sadrže aktivnosti i projekte te proračunske stavke na drugoj razini ekonomske klasifikacije i po izvorima financiranja.

Ukupni proračun za **2024. godinu iznosi 169.100.000,00 eura**, dok projekcija za 2025. godinu iznosi 150.200.000,00 eura a projekcija za 2026. godinu iznosi 150.850.000,00 eura.

U odnosu na zadnje izmjene i dopune za 2023. godinu proračun se **smanjio** u iznosu od **67.340.000,00 eura.** Razlog smanjenja ponajviše je zbog stupanja na snagu „Zakona o izmjenama i dopunama Zakona o zdravstvenoj zaštiti“ (Narodne novine 33/23) kojim Opća bolnica Zadar postaje proračunski korisnik državnog proračuna od 01.01.2024. godine.

Novim proračunom planira se i nastavak velikih kapitalnih projekata Zadarske županije a za čije financiranje su se sredstva osigurala zaduživanjem kod poslovne banke u lipnju 2023. godine. Zaduživanje se planira u cijelosti utrošiti u 2024. godini u iznosu od 5,9 mil. eura rasporedom na sljedeće projekte: Poslovne zgrade na adresi I. Mažuranića u Zadru, Izgradnju skloništa za napuštene i izgubljene životinje te Poljoprivredno edukacijski centar u Zemuniku Donjem.

Planira se i rast poreznih prihoda za otprilike 10 posto uz osiguranje značajnih sredstava za predfinanciranje EU projekata u iznosu od 2,2 mil. eura za projekte u prijavi Zadarske županije i proračunskih korisnika a koji se odnose na novo financijsko razdoblje EU 2021. – 2027.

Savjetovanje s javnošću provodit će se **od 26. listopada 2023. godine do 09. studenoga 2023. godine**. Razlog skraćenog razdoblja javnog savjetovanja proizlazi iz kašnjenja u dostavi Uputa Ministarstva financija za izradu proračuna jedinica regionalne samouprave koje predstavlja osnovu za izradu akta, povezanosti izrade proračuna s odlukama upravljačkih tijela proračunskih korisnika te poštivanja zakonski definiranih rokova u postupku donošenja proračuna.

Svi zainteresirani svoje prijedloge, komentare i primjedbe mogu dostavljati u papirnatom ili elektronskom obliku putem priloženog *Obrasca za dostavu mišljenja i prijedloga u internetskom savjetovanju*.

Ispravno popunjene obrasce potrebno je dostaviti na adresu: **Upravni odjel za financije i proračun** **Zadarske županije, Božidara Petranovića 8, 23000 Zadar** ili na adresu elektroničke pošte: informiranje@zadarska-zupanija.hr

Anonimni i uvredljivi komentari neće se uzimati u obzir.

**O primjedbama i mišljenjima javnost će biti obaviještena objavom Izvješća o provedenom savjetovanju.**

*Prilog 1. Obrazac za dostavu prijedloga i primjedbi u internetskom savjetovanju*